GRAMMY ฟุ้งรายการมวยกระแสแรง! ดึงเรตติ้งทีวีเพิ่มกว่า 60%
GRAMMY ฟุ้งรายการ “MX MUAY XTREME” กระแสแรง! ดึงเรตติ้งทีวีเพิ่มกว่า 60%
6 ก.ค. 2560

นายระฟ้า ดำรงชัยธรรม ผู้อำนวยการสายงานการตลาด ช่อง ONE 31 ในเครือ บริษัท จีเอ็มเอ็ม แกรมมี่ จำกัด (มหาชน) หรือ GRAMMY เปิดเผยว่า จากกระแสของ MX MUAY XTREME (เอ็มเอ็กซ์ มวยเอ็กซ์ตรีม) ในทัวร์นาเม้นต์แรกที่ผ่านไปเมื่อเดือนมิถุนายน ซึ่งได้รับผลตอบรับดีมาก
โดยที่ผ่านมาสามารถดึงดูดแฟนมวยและบุคคลคนที่มีชื่อเสียงในวงการมวยในระดับแชมป์ให้ความสนใจเข้าชมสดในสเตเดี้ยม และมีเรตติ้งการรับชมทางทีวีเพิ่มขึ้นกว่า 60% ทำให้มีทัวร์นาเม้นต์ที่ 2 คือรายการ MX Champion ราชาสังเวียนเดือด ในพิกัด 65 กิโลกรัม โดยทัวร์นาเม้นต์ล่าสุดนี้ จะมีนักชกทั่วทุกมุมโลกสู้ศึก และการันตีความมันส์มากกว่าเดิม
สำหรับการแข่งขัน  MX MUAY XTREME เป็นรายการมวยสายพันธุ์ใหม่ ที่สร้างความแตกต่างรายการแรกในประเทศไทย  ด้วยการนำศาสตร์มวยไทยมาประยุกต์ ทั้งรูปแบบการชก อุปกรณ์การชกอย่างนวมที่นำมาใช้ เป็นนวมแบบใหม่ที่ไม่เหมือนใคร รวมถึงการนำยอดมวยไทย ทีมีชื่อเสียงการันตีแชมป์จากเวทีมวยมาตรฐานระดับประเทศมาปะทะคู่ชกชาวต่างชาติ
นอกจากนี้ความสนุกในการแข่งขันคือความดุดันของนักชกและการจับคู่นักชกที่สมน้ำสมเนื้อกันทั้งลีลาความสามารถ ทำให้การแข่งขันมีความดุเดือด  และความเข้มข้น  เหล่านี้ถือเป็นจุดแข็งของ MX MUAY XTREME ที่สร้างปรากฎการณ์ความมันส์ ทั้งในประเทศไทยและต่างประเทศ จนได้รับกระแสแรงขึ้นเรื่อยๆ
โดยในการเลือกคู่ชกแต่ละสัปดาห์ จะคัดเลือกนักมวยเกรดเอ ดังนั้นเราลงทุนกับการเลือกคู่มวยอย่างมาก เพื่อให้ผู้ชมได้รับอรรถรสความสนุกในด้านกีฬาแบบเต็มอิ่ม ซึ่งรับรองได้ว่าจะเป็นอีกหนึ่งรายการที่ผู้ชมช่อง ONE 31 จะชื่นชอบและให้การติดตามอย่างต่อเนื่องครับ”